b'\n_START_ARTICLE_\nFrederick William Franz\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nFranz syntyi Covingtonissa, Kentuckyssa, voimakkaasti uskonnolliseen perheeseen. H\xc3\xa4nen perheens\xc3\xa4 kuului presbyteriaaniseen kirkkoon. Valmistuttuaan high schoolista vuonna 1911 Franz l\xc3\xa4hti opiskelemaan teologiaa Cincinnatin yliopistoon. H\xc3\xa4n halusi tulla presbyteriaanisen kirkon papiksi. H\xc3\xa4nen veljens\xc3\xa4 Albertin l\xc3\xa4hetetty\xc3\xa4 h\xc3\xa4nelle muutamia Charles Taze Russellin kirjoituksia h\xc3\xa4n vakuuttui niiden olevan totuus ja hylk\xc3\xa4si presbyteerikirkon. Franz kastettiin raamatuntutkijaksi 30. marraskuuta 1913. Seuraavan vuoden huhtikuussa h\xc3\xa4n j\xc3\xa4tti yliopiston ryhty\xc3\xa4kseen Russellin johtaman liikkeen kolporteeraajaksi eli kokoaikaiseksi saarnaajaksi. Vuonna 1920 h\xc3\xa4net kutsuttiin ty\xc3\xb6h\xc3\xb6n Vartiotorniseuran p\xc3\xa4\xc3\xa4majaan Beeteliin Brooklyniss\xc3\xa4, New Yorkissa. Vuonna 1923 h\xc3\xa4n piti puheen seuran tulevan presidentin Nathan H. Knorrin kastetilaisuudessa.\n_START_SECTION_\nEl\xc3\xa4m\xc3\xa4 Vartiotorniseuran johdossa\n_START_PARAGRAPH_\nFranzin tullessa Vartiotorniseuran presidentiksi vuonna 1977 Jehovan todistajien j\xc3\xa4rjest\xc3\xb6 oli vakavan kriisin kourissa. Vuoteen 1975 kohdistetut odotukset olivat rauenneet tyhjiin, ja monet todistajat j\xc3\xa4ttiv\xc3\xa4t pettynein\xc3\xa4 liikkeen. Lis\xc3\xa4ksi Vartiotorniseuran presidentti Knorrin vakava sairaus oli lamaannuttanut hallintoelimen. Franz arveli, ett\xc3\xa4 tilanne voitiin rauhoittaa vain, mik\xc3\xa4li seura ottaisi vastuun vuoden 1975 fiaskosta. Kes\xc3\xa4n 1979 konventeissa Franz ja muut Vartiotorniseuran johtajat my\xc3\xb6nsiv\xc3\xa4t olevansa "jossain m\xc3\xa4\xc3\xa4rin" vastuussa vuoteen 1975 kohdistuneista odotuksista, ja vuonna 1980 Vartiotornin kes\xc3\xa4kuun 15. p\xc3\xa4iv\xc3\xa4n numerossa julkaistiin asiasta julkinen anteeksipyynt\xc3\xb6._NEWLINE_T\xc3\xa4m\xc3\xa4 rauhoittikin tilannetta seurakunnissa. Toisaalta ongelmia alkoi ilmet\xc3\xa4 itsess\xc3\xa4\xc3\xa4n Brooklynin Beteliss\xc3\xa4 sek\xc3\xa4 Kanadan haaratoimistossa. Niiss\xc3\xa4 muodostui salaa kokoontuvia, Raamattua itsen\xc3\xa4isesti ja ilman Vartiotorniseuran julkaisuja tutkivia ryhmi\xc3\xa4, jotka alkoivat asettaa kyseenalaiseksi Jehovan todistajien keskeisi\xc3\xa4 opetuksia ja Vartiotorniseuran asemaa jumalallisen totuuden ilmoittajana. Franz murskasi n\xc3\xa4m\xc3\xa4 ryhmittym\xc3\xa4t sek\xc3\xa4 erotti niihin osallistuneet henkil\xc3\xb6t. Erotetuista tunnetuin lienee Franzin oma veljenpoika Raymond Franz._NEWLINE_J\xc3\xa4rjest\xc3\xb6 alkoi 1970-luvun alun "suojas\xc3\xa4\xc3\xa4n" j\xc3\xa4lkeen muutenkin k\xc3\xa4\xc3\xa4nty\xc3\xa4 konservatiivisempaan suuntaan. Seurakuntien itsem\xc3\xa4\xc3\xa4r\xc3\xa4\xc3\xa4misoikeutta rajoitettiin entisest\xc3\xa4\xc3\xa4n, ja ty\xc3\xb6n p\xc3\xa4\xc3\xa4paino pantiin j\xc3\xa4lleen selke\xc3\xa4sti saarnaamisty\xc3\xb6lle. Opillisesti Franzin kausi ei tuonut uutta._NEWLINE_Franzin terveys alkoi 1980-luvulla k\xc3\xa4\xc3\xa4nty\xc3\xa4 heikompaan suuntaan, mik\xc3\xa4li lis\xc3\xa4si hallintoelimen valtaa. Toisaalta Jehovan todistajat eiv\xc3\xa4t pystyneet reagoimaan tehokkaasti muuttuneen ajan haasteisiin, ja opilliset ja hallinnolliset uudistuksen j\xc3\xa4iv\xc3\xa4t tekem\xc3\xa4tt\xc3\xa4. Franzin on virallisesti kerrottu olleen viimeiset vuotensa sokea ja l\xc3\xa4hes kuuro, ja usein h\xc3\xa4nen ep\xc3\xa4ill\xc3\xa4\xc3\xa4n k\xc3\xa4rsineen my\xc3\xb6s dementiasta. Frederick Franz kuoli 99-vuotiaana 22. joulukuuta 1992. H\xc3\xa4nen seuraajakseen valittiin Milton G. Henschel.'